ועדת המשנה לענייני תכנון ובנייה ברשויות הדרוזיות, כנסת 20, פרוטוקול מספר 1, 2016-07-12 11:00

חמד עמאר: אני מתכבד לפתוח את ועדת המשנה של ועדת הפנים בנושא תכנון ובנייה.

חמד עמאר: אני הקמתי ועדת משנה לתכנון ובנייה לקידום כל הנושא של תכנון ובנייה במגזר.

חמד עמאר: אני רוצה להוביל את כל נושא תכנון ובנייה, אנחנו מקיימים ישיבות גם כאן והוועדה גם תצא לבדוק את השטח, תבדוק את החסמים של כל יישוב ויישוב ואיך אנחנו מקדמים את זה, לא יהיו ישיבות כלליות בנושא תכנון ובנייה בוועדה הזאת, אני אקח יישוב יישוב ואני אנסה לקדם.

חמד עמאר: כמה שנצליח לקדם באותם יישובים, מה שנצליח נצליח, מה שלא נצליח ננסה עוד ועוד עד שנצליח.

חמד עמאר: הישיבה הראשונה זה בנושא שכונת אבו שאח, שכונה בשפרעם.

חמד עמאר: אנחנו גם ניגע בכל הנושא של תכנון ובנייה בשפרעם, מה החסמים ואיך מתקדמים, אבל קודם כל אני רוצה להתחיל בנושא של שכונת אבו שאח.

חמד עמאר: אני קיימתי דיון בנושא ב-28 במרץ 2011 עם יושב ראש הוועדה דוד אזולאי, היום הוא שר, דנו בנושאים, ממה שקיבלנו אז מהוועדה הדבר היה אמור להסתיים תוך שנה שנתיים ואז היינו מתחילים לראות אישורי בנייה וחיבורי חשמל וכל החיבורים הדרושים, אבל לצערנו הרב מאז עברו יותר מחמש שנים ולא זז שום דבר, אותם תושבים עדיין צריכים לקבל את הקנסות, אותם תושבים צריכים לרוץ לבית משפט, לשלם לעורכי דין, אותם תושבים לא מחוברים לרשת החשמל, חלק מהם לא מחוברים לרשת הביוב, אין להם תשתיות בכלל וצריכים לחצות שם כביש של מע"צ שהוא כביש מאוד מסוכן, היו הרבה תאונות וזה פגע בהרבה תושבים של השכונה.

חמד עמאר: לכן אני קודם כל רוצה לשמוע את נציג עיריית שפרעם, סגן - - -

<קריאה: אני מציע שתוסיף, בינתיים בחמש השנים האלה קמו שכונות חדשות בקרית אתא - - -

חמד עמאר: תודה, בוא נתמקד.

חמד עמאר: אצלי בדיון אני מתמקד בנושא.

חמד עמאר: חלק מכם מכיר אותי, כשאני מנהל דיון אני מתמקד בנושא שאני רוצה לקדם, אני לא מסתכל על שום דבר אחר.

חמד עמאר: אני מתמקד עכשיו בשכונת אבו שאח ואני רוצה לשמוע קודם כל את מהנא אבו שאח, סגן ראש עיריית שפרעם.

חמד עמאר: בבקשה.

<מהנא אבו שאח: בוקר טוב לכולם.

<מהנא אבו שאח: מדובר בשכונה שהוקמה לפני מעל 40 שנה בעקבות מצוקת הדיור שהייתה בשפרעם, איפה שהתגוררה המשפחה קודם.

<מהנא אבו שאח: הם עברו לגור בזמנו בתקופת כהונתו של אברהים נימר חוסיין ז"ל, עברו לגור שם, באישורו.

<מהנא אבו שאח: עד עכשיו אנחנו לא קיבלנו שום אישור.

<מהנא אבו שאח: חוץ מ-12 בתים שאושרו בזמנו, שנבנו לפני, אחרי שגרו שם כמה שנים ועד עכשיו לא קיבלנו כלום.

<מהנא אבו שאח: החסם היחידי שאנחנו מתמודדים איתו עד היום זה הנושא של התשתיות, או תחילת התשתיות בכביש 781 שמחבר או שנכנס לכיוון משגב.

<מהנא אבו שאח: ההתניה של משרד הפנים, תכנון ובנייה, מדבר שם על מעבר תת קרקעי שאמור לחבר את השכונה עצמה יחד עם העיר שפרעם.

<מהנא אבו שאח: זו הבעיה היחידה שאנחנו סובלים ממנה עשרות שנים שם ואף אחד לא יכול לתת לי דיוק או זמן מתי מתחילים בתשתיות של 781.

חמד עמאר: היום חזרו למנהרה תת קרקעית?

<מהנא אבו שאח: זה מה שהם מבקשים, המעבר התת קרקעי - - -

חמד עמאר: כי אני קיימתי ישיבה בשכונה עם נציגי מע"צ ואז סגרנו שם שזה לא יהיה חסם ולא יהיה תלוי בקידום התכנית של אותה שכונה וגם קיבלנו מסמך כזה ממע"צ.

חמד עמאר: היינו מזמינים את נציגי מע"צ, חשבנו שנושא מע"מ מאחורינו.

חמד עמאר: נשמע את מינהל התכנון אחרי זה.

<מהנא אבו שאח: יש את מאהר, שיכול גם להתייחס לנושא הזה.

<מהנא אבו שאח: אנחנו מדברים על מעבר תת קרקעי שחוסם לנו את כל הנושא של התכנית ואף אחד לא יכול לשער ולתת לנו תחילת זמן, מתי מתחילים בתשתיות.

באסל גטאס: איפה חוסם אותה?

באסל גטאס: בוועדה המחוזית או בוועדה המקומית?

<מהנא אבו שאח: בוועדה מחוזית.

באסל גטאס: הוועדה המקומית אישרה?

<מהנא אבו שאח: כן.

<מהנא אבו שאח: זו הבעיה שלנו.

<מהנא אבו שאח: אנחנו מבקשים את הסיוע והעזרה שלכם.

<מהנא אבו שאח: אני, בתור נציג של עיריית שפרעם, סגן ראש עיר, בתור תושב שפרעם וגם בן משפחה, צריכים לפתור את מצוקת הדיור שם, צריכים לתת להם, הכסף שהם שילמו לבתי המשפט, הם יכולים לבנות חצי שפרעם.

<מהנא אבו שאח: אין לי מה להוסיף.

ג'מאל זחאלקה: יש לך הערכה כמה שילמו?

ג'מאל זחאלקה: הערכה גסה?

<מהנא אבו שאח: כסף?

<מהנא אבו שאח: מיליונים.

<קריאה: פחות או יותר בכמה בתים מדובר?

ג'מאל זחאלקה: זה חשוב לנו.

<מהנא אבו שאח: מדובר ב-62 בתים.

חמד עמאר: מדובר ב-62 בתים ששילמו כבר מיליוני שקלים קנסות.

<מהנא אבו שאח: וכל בית משפט שמתנהל זה 35,000-40,000 שקל.

<קריאה: חוץ מהארנונה של העירייה.

חמד עמאר: לפני שאנחנו נשמע את חבר הכנסת אכרם חסון.

חמד עמאר: אני לקחתי מהנדס שיהיה יועץ שלי לוועדת המשנה, מונדי חמזי, הוא עשה עבודה וריכז את הדברים, אנחנו נשמע את חבר הכנסת אכרם חסון ואחרי זה אנחנו רוצים לשמוע את המהנדס על החומר שהוא ריכז בקשר לשכונת אבו שאח והחסמים שעומדים בפנינו.

חמד עמאר: אחר כך ניתן לחברי כנסת אחרים להתבטא וגם נציגים.

חמד עמאר: המינהל, אתה תשמע קודם את האנשים ואני רוצה ממך תשובות.

חמד עמאר: בבקשה.

אכרם חסון: אדוני היושב ראש, חבריי חברי הכנסת, נציג השלטון המקומי, מר נביה נאסר אל דין, השייח' המכובד עם תושבי שפרעם, משפחת אבו שאח, סגן ראש העיר וכל המכובדים.

אכרם חסון: אני קודם כל מברך על הדיון החשוב הזה ואני גם אומר שהגיע הזמן שאנחנו נעשה כל חודש דיון.

אכרם חסון: לפי מה שאמר היושב ראש, הפעם האחרונה שהנושא הזה עלה היה בשנת 2011, עוד מעט מגיעים לשש שנים ולא נעשה כלום, לצערי הרב, ולא קידמו את הדברים.

אכרם חסון: אני הלכתי ובדקתי, כי אני לא מכיר את הנושא, אני יכול רק להגיד לחבר'ה שנמצאים כאן, לפני חודשיים היינו בעיריית שפרעם וגם סגן ראש העיר נכח שם ודיברנו עם ראש העיר על תכנית המתאר של שפרעם וסייענו גם ב-1,600 יחידות דיור חדשות בשפרעם ואמרנו לו שאנחנו מוכנים לתמוך בכל בקשה, גם שכונת החיילים המשוחררים של העדה הדרוזית וכולם, ולצערי הרב הדבר הזה לא הועלה שם.

אכרם חסון: מבדיקה שעשיתי לפני יומיים מצאתי שאכן התכנית הזו הופקדה לפני הרבה שנים והיא פורסמה כתכנית נפרדת, לא בתכנית עם עיריית שפרעם, כי היא תכנית כוללת של כל תכנית המתאר.

אכרם חסון: כמובן שהיא עברה במקומית והיא עברה למחוזית ושם המתנגד העיקרי זה מע"צ ובאמת חבל שלא הוזמנו מע"צ.

אכרם חסון: המפתח שלנו זה מע"צ.

אכרם חסון: מע"צ רוצה לעשות מנהרה תת קרקעית - - -

חמד עמאר: אני חושב שאין קשר בין מעבר תת קרקעי לאישור התכנית.

חמד עמאר: זה מה שאני אצא בסיכום שלי, התושבים ועיריית שפרעם לא אחראית על מע"צ, מתי יקים את המעבר התת קרקעי, לכן אני לא רוצה לקשור אחד לשני ואני רוצה להתקדם בתכנית.

אכרם חסון: אבל יש קשר.

חמד עמאר: אני לא רוצה לקשור, אני רוצה להתקדם בתכנית.

אכרם חסון: לא, אתה אל תקשור, אבל אני אומר לך מה אומרים.

אכרם חסון: הרי יש התנגדות בוועדה המחוזית, יש התנגדות של מע"צ, לא התנגדות של התושבים.

אכרם חסון: התושבים, אנחנו צריכים לעזור להם, מגיע להם, הם אזרחים שצריכים להיות סוג א' ונמאס לנו לראות אותם במשפטים והמצב חמור מאוד ולא מכובד לאף אחד.

אכרם חסון: אבל ברגע שיש מוסד במדינת ישראל שהוא ת"פ של משרד התחבורה, שמתנגד, הוא רצה תכנית חליפית עם העירייה, שהמנהרה הזאת תלך ליד מגרש הכדורגל, שם יש בתים שכבר קיימים בתוואי הכביש, אי אפשר לעשות את המנהרה, זה בלתי אפשרי.

אכרם חסון: לכן אנחנו צריכים לקיים דיון עם מע"צ ולהביא לכאן את בינת שוורץ, שהיא הממונה על כל התכנון, ולהביא את אביגדור יצחקי, שלקחנו אותו לעיריית שפרעם והדבר הזה לא עלה וחבל שלא עלה.

אכרם חסון: אנחנו מחויבים לאזרחים האלה ואנחנו צריכים לשלב ידיים, כולם, כדי לעבוד, כי רק ככה אנחנו יכולים לשנות את המצב העגום של כל אזרחי ישראל ובעיקר בני המגזר הערבי והדרוזי וכל מי שחי בכפרים ובפריפריה ואנחנו רואים שמשלמים כספים למדינה, הכול מיותר.

אכרם חסון: צריך לתת להם אפשרות.

אכרם חסון: מדובר ב-62 בתים, כל יום מקימים יישוב, גם מעבר לקו הירוק, יש החלטות ממשלה, אנחנו צריכים ללחוץ על כל אחד.

אכרם חסון: אני כאן כדי לשלב ידיים איתך, עם כל אחד, כדי לפתור את הבעיה, אבל אני אומר לך שעכשיו הבעיה מתמקדת בוועדה המחוזית, במע"צ.

אכרם חסון: לכן צריך להביא את מע"צ לכאן, לשכנע אותם בפתרון, מתן פתרון מהיר מאוד, נעשה דיונים, אם אתם צריכים נלך למע"צ, מוכנים ללכת למע"צ, אתם רוצים להביא אותם?

אכרם חסון: נביא אותם לכאן וצריך לקדם את הדבר הזה כמה שיותר מהר.

אכרם חסון: אם לא, אני אומר לך, בעוד שש שנים ניפגש ויהיה אותו מצב.

חמד עמאר: תודה רבה.

חמד עמאר: מונדי חמזי.

<מונדי חמזי: שמי מונדי חמזי, אני מהנדס במקצוע ואני עוזר של חמד עמאר פה בנושא של תכנון ובנייה וכל הנושא ההנדסי.

<מונדי חמזי: אני עוסק לא מעט בכל נושא התכנון ובנייה, גם בתכנון מפורטות וכל הסיפור הזה וגם קצת מעורב בנושא של התכנית הזאת.

<מונדי חמזי: הנושא של מע"צ הוא נושא מאוד מאוד כאוב, הוא לא רק אצלנו פה בשפרעם, אלא הוא גם בכמה מקומות אחרים, במיוחד היישובים שלנו, שהם צמודים לכבישים של מע"צ.

<מונדי חמזי: לצערי הרב, בשביל שנוכל לפתח שכונות וכן יש צדק להרחיב כבישים ולעשות את כל העבודות האלה ומע"צ מחויבת לעשות את ההרחבות האלה, אבל בצורה גסה, גסה מאוד, הם קושרים את ההרחבות שהם צריכים לעשות ולהביא כסף ולממן במתן אישורים והרשאות לבנייה והיתרי בנייה עתידיים, אחרי שתאושר התכנית.

<קריאה: הוועדה המחוזית קושרת.

<מונדי חמזי: גם מע"צ מנסים לקשור את הדברים האלה.

<מונדי חמזי: גם מע"צ, יש להם ראייה שהם מנסים לפתח כי הם רוצים שהצירים שלהם יעמדו בעומסים מסוימים, אבל הם צריכים לתת פתרון הנדסי זמני.

<מונדי חמזי: צריך לחלק את העבודה לשתיים, פתרון הנדסי זמני שכן יאפשר לאנשים ולתושבים להתחיל לבנות בצורה מסודרת ושמע"צ ייקחו את הזמן שלהם עד שיאתרו תקציב, עד שיאתרו מה שצריך ויתכננו ויעשו, כי גם התהליכים במע"צ לוקחים זמן, עד שבונים תכנית עבודה זה לוקח קצת זמן.

<מונדי חמזי: לכן דווקא הנושא של שכונת אבו שאח, מבחינת תכנון, יש שם נחיצות של מעבר תת קרקעי, וזה בסדר גמור, מבחינה בטיחותית, כי יש שם כביש מאוד מסוכן וזה בסדר גמור, אבל צריך לתת פתרון.

<מונדי חמזי: מע"צ נתנו איזה שהוא פתרון זמני, אז בזמנו תכננו איזה שהיא כיכר בשביל שיוכלו לפחות לפתור את הבעיה הבטיחותית.

<מונדי חמזי: בנושא הזה כן צריך ללחוץ על מע"צ ועל הוועדה המחוזית, שכן יקדמו את תכנית המתאר וכן ייתנו אישורים שאנשים יתחילו להפיק היתרי בנייה ולסדר את העניינים, כך שמע"צ ייקח את הזמן ומצד שני תעשה את העבודה וכן תסדיר את הכבישים הסובבים וזה חשוב מאוד.

<מונדי חמזי: זה לגבי שכונת אבו שאח.

<מונדי חמזי: שאר הדברים, פחות או יותר - - -

חמד עמאר: זה החסם העיקרי שלנו עכשיו?

<מונדי חמזי: זה החסם הכי עיקרי שיש בתכנית הזאת.

<מונדי חמזי: דברים אחרים קשורים פחות והם לא משפיעים כל כך.

חמד עמאר: תודה רבה.

חמד עמאר: חבר הכנסת באסל גטאס.

באסל גטאס: אני מחשיב את עצמי שפרעמי, אני מכיר את השכונה הזו.

באסל גטאס: אני חושב שהיא מקום, אחד היפים ביותר לבנייה בשפרעם והרושם שלי היה, כי אני מכיר אולי את 12 הבתים האלה שאמרת - - -

חמד עמאר: 62 בתים.

באסל גטאס: לא, אבל יש 12 שיש להם היתר בנייה.

<קריאה: 14.

באסל גטאס: זה אבסורד.

באסל גטאס: חלק מהבתים, יש להם היתר בנייה.

באסל גטאס: איך הוציאו היתר בנייה?

באסל גטאס: בטח הייתה תכנית מפורטת, מאושרת, על לפחות חלק מהקרקע.

באסל גטאס: אז כבר יש היתרי בנייה, זה אמור לעזור או להיות קטליזטור לאישור כל התכנית, כי פשוט לא הגיוני שפה יש היתר בנייה, והשכן, הבן דוד, על אותה חלקה, אין לו היתר בנייה.

באסל גטאס: אז צריך ללחוץ.

באסל גטאס: אני חושב שאסור, אני מסכים איתך, לקשור בין התארגנות מע"צ לבין היתר בנייה.

באסל גטאס: תלכו תמצאו לנו עכשיו פתרונות, מצדי שיעשו שמיניות באוויר, יסדירו את הכביש באופן זמני של מעברי כניסה ויציאה לשכונה, אבל אי אפשר לקשור שכונה שלמה, 62 בתים - - - תארו לעצמכם איך זה אמור לצמוח אם יש להם את כל האזור שם.

באסל גטאס: אני לא מקבל את ההערה שלך, אדוני היושב ראש, אי אפשר, אני מסכים עם אכרם, לא להסתכל קצת שמאלה ואתה תראה שכונת אלונים שצומחת לה בכפר אתא ואיך בשפרעם.

באסל גטאס: תראה מה קרה באזור ושמה, למה?

חמד עמאר: אני אמרתי באופן ברור, אני רוצה להתרכז בשכונת אבו שאח.

חמד עמאר: אני יכול להתרכז עד מחר במה קורה בקרית אתא ואני לא אתקדם כאן.

חמד עמאר: אני רוצה להתרכז עכשיו בשכונת אבו שאח, איך אני מקדם את שכונת אבו שאח.

באסל גטאס: זה לא מונע להתרכז ולהוביל את המהלך של השכונה הזו, אבל גם שנשתמש בטיעונים האלה, שהנה, 500 מטר משם בינתיים בחמש השנים האלה צמחו שכונות - - -

חמד עמאר: אנחנו נשמע ממינהל התכנון למה לא.

חמד עמאר: נציג התושבים ואחרי זה אני אתן לך.

חמד עמאר: נציג התושבים, עלי אבו שאח.

<עלי אבו שאח: בוקר טוב לכם.

<עלי אבו שאח: מה שבאמת חשוב, אחרי כל הדיון היפה הזה והנחמד, אנחנו רוצים כתושבים לצאת מפה עם פתרון לפחות זמני, הקפאת תהליכים משפטיים בשכונה.

<עלי אבו שאח: בשלב ראשון לעשות את ההקפאה, תעשו לנו משהו שנוכל באמת להגיד, הנה, בסוף יצא משהו.

<עלי אבו שאח: אני מבקש הקפאת תהליכים משפטיים בכל השכונה.

ג'מאל זחאלקה: מאה אחוז, אתה צודק.

חמד עמאר: תודה רבה.

חמד עמאר: חבר הכנסת ג'מאל זחאלקה.

ג'מאל זחאלקה: זו בדיוק הנקודה שרציתי לדבר עליה.

ג'מאל זחאלקה: מע"צ יכולה להתנגד וזה יכול לקחת הרבה שנים ואנשים ישלמו עוד קנסות ועוד משפטים ועוד משפטים.

ג'מאל זחאלקה: ישנה אפשרות אצל היועץ המשפטי לממשלה, אפשר לדבר איתו, אנחנו נשב איתו, צריך לשבת איתו, שתהיה ישיבה קרובה איתו, הוא אחראי על התכנון והבנייה והוא יכול להקפיא הליכים.

ג'מאל זחאלקה: יש לו סמכות.

ג'מאל זחאלקה: שלא יגידו שזה עניין משפטי, שזה עניין בבתי משפט, הצעד הראשון שאנחנו צריכים לקבל החלטה זה לפנות, שהוועדה תפנה, כולנו נפנה, אתם תפנו, העירייה, צריך ללכת לכתובת, של קמיניץ, לארז קמיניץ יש סמכות להקפיא.

ג'מאל זחאלקה: הוא מכיר את הבעיה והוא כל היום והלילה אומר 'אני רוצה לפתור בעיות כאלה', אין מצב שהתושבים ימשיכו לשלם מיליונים.

ג'מאל זחאלקה: זה בלתי נסבל.

ג'מאל זחאלקה: זה דבר ראשון.

ג'מאל זחאלקה: דבר שני זה ללחוץ על מע"צ, שהם צריכים לשבור את הראש למצוא פתרון ולהסיר את התנגדותם בוועדה.

ג'מאל זחאלקה: אני חושב שצריך ללכת לקמיניץ להגיד לו להקפיא, צריך ללכת למע"צ להגיד להם 'תסירו את ההתנגדות שלכם', ושהרישוי ימשיך, או יהיה תהליך של רישוי ולגליזציה ואתם בינתיים תשברו את הראש לפתור את הבעיה.

ג'מאל זחאלקה: כלומר ההתנגדות שלכם היא לא פתרון, היא לא משרתת שום דבר.

ג'מאל זחאלקה: מה, הכוונה מאחורי זה?

ג'מאל זחאלקה: הם מטורפים, לבוא ולחשוב להרוס בתים באזור הזה?

ג'מאל זחאלקה: הם יודעים מה תהיה התגובה.

חמד עמאר: תודה רבה.

חמד עמאר: נציג השלטון המקומי.

<נביה נאסר אל דין: מע"צ או לא מע"צ, אני חושב שוועדות התכנון ומינהל התכנון במתכוון, במדיניות מתכוונת מתמשכת לאורך הרבה שנים הם אילצו את כל התושבים בכל המגזרים, גם במגזר הערבי וגם במגזר הדרוזי להיות עבריינים.

<נביה נאסר אל דין: מי שצריך למצוא את הפתרון למע"צ או לאישור התכניות זה ועדות התכנון ולכן אני רוצה לשמוע את ועדות התכנון, מה הם עשו במשך כל השנים האלה על מנת לפתור את הבעיה של השכונה הזאת.

<נביה נאסר אל דין: השכונה הזאת זה לא רק בשפרעם, אלא בכל היישובים הדרוזים וגם ביישובים הערביים.

<נביה נאסר אל דין: אם ישנה מדיניות כזאת אז אנחנו רחוקים עוד הרבה שנים מלהגיע לשוויוניות המיוחלת, כי הכול זה סיסמאות.

<נביה נאסר אל דין: אני הייתי גם ראש מועצה וגם יושב ראש פורום ולצערי הרב אני שומע שאותן בעיות עדיין נמצאות מבחינת התכנון והבנייה.

חמד עמאר: חבר הכנסת מסעוד גנאים, אחריו פארג' חניפס.

מסעוד גנאים: תודה רבה.

מסעוד גנאים: אני אקצר בדבריי.

מסעוד גנאים: בוקר טוב לכולם, אני מברך את חברינו, תושבי שפרעם, שבאו לפה, אהלן וסהלן, ג'מעה.

מסעוד גנאים: לצערי הרב הכאב של כולנו זה העניין של תכנון ובנייה, העניין של הבנייה, שהמדינה והרשויות, במקום להכיל, במקום לתכנן, במקום לפתור בעיות, לא, הם מקשים יותר.

מסעוד גנאים: צוות ה-120, אדוני היושב ראש, וגם צוות קמיניץ, היה אמור להקל מכל עניין הבירוקרטיה כדי להקל על אנשים להוציא רישיונות לבנייה ולעשות פתרון לבעיית הדיור בכל החברה הערבית, על כל גווניה ועל כל העדות שלה.

מסעוד גנאים: לצערי הרב אנחנו עדים שלהיפך, צוות קמיניץ למשל מקשה יותר, הוא רוצה להסיר את החסמים הבירוקרטים בפני ההריסה, הוא לא רוצה להתייחס לכל העניין של צווי בתי משפט כדי להקפיא את ההריסה והיינו עדים בטייבה, למשל, שהביאו צו בית משפט להקפיא הריסה ולמרות זה הם הרסו.

מסעוד גנאים: לכן אני מקווה שוועדת המשנה הזו תהיה באמת כתובת.

מסעוד גנאים: זה אחת.

מסעוד גנאים: שתיים, כולנו ביחד נשתף פעולה כדי לפתור את בעייתם של התושבים בשפרעם, של שכונת אבו שאח, שהם הרבה משפחות, שזה גורם לסבל וגורם להפסד כספי, כל חודש, כל חודשיים, מהכיס שלהם.

מסעוד גנאים: חבל על כל הסכומים האלה.

מסעוד גנאים: אני אומר שהם היו משלמים את כל זה רק כדי לתכנן וכדי להכיל וכדי להכשיר את כל השכונה.

חמד עמאר: תודה רבה.

חמד עמאר: פארג' חניפס, בבקשה.

<פארג' חניפס: בוקר טוב.

<פארג' חניפס: אני פארג' חניפס, משנה לראש העיר בשפרעם.

<פארג' חניפס: אדוני היושב ראש, חבר הכנסת חמד עמאר, אני באמת מודה לך על הזימון ועל הדיון כי זה כל כך חשוב, כל כך כואב.

<פארג' חניפס: אני גם מודה לחברי הכנסת, חבר הכנסת ד"ר אכרם חסון, באסל גטאס, מסעוד גנאים, ג'מאל זחאלקה, חברי מועצת העיר, מוראד חדד, מהנא אבו שאח ותושבי השכונה.

<פארג' חניפס: אני גם מלווה את הבעיה הכואבת הזאת משנת 93', כשהייתי סגן ראש עיר, ואני זוכר שבשנת 95' ידידי באסל גטאס, בן העיר שפרעם, שאישרנו 14 בתים, זאת אומרת אישרו ברישיון 14 בתים.

חמד עמאר: מי אישר אותם?

חמד עמאר: אני עדיין לא קיבלתי תשובה.

חמד עמאר: ועדה מחוזית או - - -

<פארג' חניפס: ועדה מקומית.

חמד עמאר: שהייתה שייכת לעירייה?

<פארג' חניפס: שהייתה שייכת לעירייה ובאישור הוועדה המחוזית.

<פארג' חניפס: היו שם 16 בתים, אושרו 14 בתים, שני בתים היו קרובים לכביש.

<פארג' חניפס: הסיפור היפה הזה שכל פעם מתרצים אותו, מע"צ ולא מע"צ, כאילו שם הכביש יותר חשוב מהתושבים.

<פארג' חניפס: אני אומר לך, משנת 95' ועד היום, זה עניין של דור שלם, כל פעם מתרצים בסיפורים, פעם מע"צ, פעם ועדה ופעם ועדה מחוזית וכל פעם זה סיפור אחר ובינתיים התושבים של משפחת אבו שאח סובלים והם נקנסים בבתי משפט.

<פארג' חניפס: אני יכול להגיד לכם שהם עד היום שילמו והולכים לשלם סדר גודל של מאות אלפי שקלים של צעירים, חלקם אחרי שחרור מהשירות הסדיר, ואין לו גרוש על הנשמה שלו והוא רק יוצא וחוטף את כל הקנסות האלה.

<פארג' חניפס: אנחנו כעיריית שפרעם ליווינו וכל הזמן מול הוועדה המחוזית ומינהל התכנון וכל פעם הוציאו לנו כל מיני דרישות ובקשות.

<פארג' חניפס: לאחרונה היינו בוועדה המחוזית, התכנית מופקדת בוועדה המחוזית והוועדה המחוזית ביקשה להסדיר את הנושא של שטחי ציבור, השטח הירוק.

<פארג' חניפס: משום מה, לא יודע איך תוכנן שם, שכל השטח הירוק, השטח הציבורי, נפל בחלקה של משפחת נקאד וזה חייב את הוועדה המחוזית ללכת למה שנקרא איחוד וחלוקה לכל השטח שם.

<פארג' חניפס: זה עדיין תקוע, היו לנו שתי ישיבות לאחרונה בעיריית שפרעם.

<פארג' חניפס: אני רוצה לקוות שהמשפחה והתושבים שם, הגיע הזמן שהסבל שלהם ייגמר, יעבור מהעולם הזה.

<פארג' חניפס: תודה.

חמד עמאר: תודה רבה.

חמד עמאר: חבר מועצת העיר, חדד, אתה רוצה להוסיף משהו?

<עלי אבו שאח: יש לי הערה בנושא השטח הירוק.

חמד עמאר: אני רוצה לשמוע את מינהל התכנון מה החסמים ואז אני אשמע את ההערה שלך.

חמד עמאר: מינהל התכנון, מאהר.

<מאהר מסעוד: אולי הוועדה המקומית רוצה להגיד משהו.

חמד עמאר: מי מהנדס הוועדה המקומית?

<איימן אסעד: אני מהנדס הוועדה המקומית.

<איימן אסעד: התכנית עברה הפקדה ועברה התנגדויות, לאחר ההתנגדויות יש החלטה לוועדה המחוזית בעניין של התכנית שמחייבת את התכנית לערוך, לאחר אישורה, התכנית תאושר כמו שהיא עכשיו עם תוספת של סעיף המחייב בתכנית איחוד וחלוקה לכל השטח, בהסכמה או ללא הסכמה.

<איימן אסעד: אם ניתן בהסכמה, עדיף, אם לא, אז חייבים לעשות שם תכנית איחוד וחלוקה לכל השטח עם טבלאות איזון, כדי לנסות לתקן את המצב באופן שיהיה הפרשות שוות לכל התושבים, שלא יהיה אחד נפגע יותר מהשני.

<קריאה: כי היו התנגדויות מטעם התושבים.

<איימן אסעד: הייתה התנגדות מהתושבים לתכנית והוועדה המחוזית שמעה את ההתנגדויות וראתה לנכון להוסיף את הסעיף הזה.

חמד עמאר: זה הסעיף היחידי שה - - -

<איימן אסעד: זה אחד התיקונים העיקריים שצריכים לתקן בתכנית וזה נעצר שהיה משא ומתן בישיבות בעירייה בעניין.

<איימן אסעד: אני דיברתי עם המתכנן, ביקשתי ממנו שיריץ כדי לתקן את התיקונים האחרונים כדי שנעביר את התכנית למחוז ונוכל לקבל תוקף על התכנית הזו.

באסל גטאס: זה אמור לקבל תוקף?

באסל גטאס: זה העניין היחידי שמעכב?

<איימן אסעד: כמו שאני זוכר זה התנאי היחידי.

חמד עמאר: אתה קיבלת תשובה של ועדה מחוזית.

חמד עמאר: מה בתשובה כתוב?

חמד עמאר: אם זה הנושא העיקרי, איחוד וחלוקה מחדש, או גם נושא של מע"צ ומנהרה ואיחוד וחלוקה ושטח ירוק וכל הדברים.

חמד עמאר: אני רוצה לשמוע מה החסם שמונע ממני עכשיו להתקדם בשכונת אבו שאח, שיתחילו לקבל היתרים.

<איימן אסעד: בשביל לקבל היתרים יש עוד מחסומים, שזה לא קשור להתנגדויות, זה היה בהחלטות של ועדה מחוזית קודם, שהמגבלה בעניין הגישה למתחם.

<איימן אסעד: לתת היתרים ל-22 מבנים, יחידות דיור, שמאושרות מקודם, בקיום של דרך מספר 3 וסלילת הדרך הזו, אז אנחנו יכולים לתת היתרים רק ל-22 יחידות דיור מ-170.

<איימן אסעד: התכנית הזו נתנה יחידות דיור, 173 יחידות דיור, מהן 22 שהיו מאושרות קודם.

<איימן אסעד: עם קיום הדרך הזו אנחנו יכולים לתת היתרים רק ל-22.

<איימן אסעד: יש מגבלה אחרת, בשביל לתת היתרים לשאר ה-151 יחידות דיור, זה קיום המעבר התת קרקעי המתוכנן מתחת לדרך הראשית של מע"צ.

<איימן אסעד: זה המחסום העיקרי, שתלוי במע"צ.

<איימן אסעד: העירייה לא יכולה לבצע מעבר כזה, זה עניין תכנון בין עירוני.

<קריאה: ב-22 הקודמים יש לנו אישורים, אז חזרנו לחסם העיקרי, זה המעבר התת קרקעי.

<קריאה: אז זה לא איחוד וחלוקה עכשיו.

<איימן אסעד: נכון, זה שלב וזה שלב, זה שניהם ביחד.

<איימן אסעד: כולם קשורים ביחד.

חמד עמאר: עם מע"צ היו לכם חלופות, הצעתם חלופות כדי לפתור את הבעיה?

<איימן אסעד: זה החלופות שעם יועץ התחבורה שהתקשר עם מע"צ ואישר לו את החלופה הזו, זה דרך בין עירונית ורוצים - - -

חמד עמאר: אבל היא ישימה?

חמד עמאר: אפשר ליישם אותה בשטח, או שזה סתם חלופה ואחר כך נחזור עוד פעם?

<קריאה: אפשר לסיים - - -

חמד עמאר: אז אם אפשר בואו נקדם את זה.

<איימן אסעד: אפשר ליישם את זה, כן.

<איימן אסעד: ניתן ליישם, לא חיבור בין העיר שפרעם לשכונה הזו, ניתן ליישם עם פנייה ימינה ימינה, בלי לחצות את הדרך הראשית שתעבור לשפרעם.

<קריאה: איימן, צריך להסביר להם שם, זה לא תלוי רק במעבר התת קרקעי.

<קריאה: רבותיי, כל עוד שלא התחילו את נושא התשתיות ב-781, מעבר מדו סטרי לשני נתיבים, הם לא יעשו את המעבר התת קרקעי.

<קריאה: אין לך זמן, אין לך השערה מתי מתחילות התשתיות של 781.

<איימן אסעד: זה לא קשור - - -

<קריאה: אז אין לך את המעבר התת קרקעי.

<איימן אסעד: אין לי שליטה על זה.

<קריאה: אז מע"צ יכול לקחת 15-20 שנה.

חמד עמאר: תודה.

חמד עמאר: אתה רוצה להוסיף עוד משהו?

<מוראד חדד: אני רוצה לחדד את הנושא הזה של המעבר התת קרקעי.

<מוראד חדד: התכניות התנו את זה, אפילו היום אתה יכול ללכת למתן תוקף ולאשר את התכנית, מה הבעיה?

<מוראד חדד: ברגע שאנחנו מאשרים את התכנית אתה לא יכול להוציא היתרי בנייה, אתה לא עשית שום דבר בעצם, למה?

<מוראד חדד: כי כל עוד לא בוצע המעבר התת קרקעי ולא שופרה התשתית שנמצאת בכביש הזה התכנית לא שווה את הנייר שהיא משורטטת עליו.

ג'מאל זחאלקה: אבל אם היא תוגש היא תמנע את בתי המשפט?

ג'מאל זחאלקה: היא תקפיא את ענייני בתי המשפט והקנסות?

<מוראד חדד: לא, ודאי שלא.

חמד עמאר: אני רוצה לשמוע את מינהל התכנון, למה הוא מתנה את זה במעבר תת קרקעי, כאשר הנושא לא תלוי, לא בעירייה ולא בתושבים?

חמד עמאר: מינהל התכנון, בבקשה, מאהר.

חמד עמאר: שם ותפקיד לפרוטוקול.

<מאהר מסעוד: מאהר מסעוד, נציג לשכת התכנון המחוזית, נציג מינהל התכנון כאן בישיבה.

<מאהר מסעוד: אני אנסה להתרכז, כבוד היושב ראש, בכל הטענות שנטענו נגד הוועדה המחוזית, התנהלות הוועדה המחוזית והדיונים שהתקיימו בה.

<מאהר מסעוד: קצת היסטוריה.

<מאהר מסעוד: בתוך השכונה הזאת בשנת 78' אושרה שם תכנית למפעל בלוקים.

<מאהר מסעוד: ב-96', איך שהזכירו החבר'ה, אושרה תכנית על ידי הוועדה המחוזית להסדרה נקודתית של מקבץ בתים קיימים בתוך השכונה הזאת, בסך הכול 22 יחידות דיור מאושרות כיום בשכונה.

<מאהר מסעוד: בשנת 2005 אישרה הוועדה המחוזית ומינהל התכנון שינוי נקודתי לתמ"מ, שינוי לתמ"א מספר 28, המסדיר את הבנייה מבחינת בינוי וביטוח.

<מאהר מסעוד: בסמוך לתכנית הזאת הוגשה לנו במקביל תכנית של שכונת אבו שאח, מספר ג' 16330 על ידי עיריית שפרעם, על ידי הוועדה המקומית, עם אותו מתכנן, מוסטפא ברוני, שלא נמצא כאן, לצערי.

<מאהר מסעוד: התכנית הזאת נדונה בוועדה מחוזית, היו כל מיני תנאים, בסופו של דבר התכנית הזאת לא אושרה, לא הופקדה.

<מאהר מסעוד: ב-2009 התיק הזה נסגר.

<מאהר מסעוד: לאחר מכן, כמו שהזכרת, התקיימה ב-2011 כאן בוועדת הפנים של הכנסת, היו כל מיני תגובות ותלונות שלא מקדמים תכנית לשכונת אבו שאח.

<מאהר מסעוד: לא רוצה להגיד, בסמוך לתאריך הזה בוועדה המחוזית התקבלה בינואר 2014 תכנית של העירייה ביוזמת הוועדה המקומית המסדירה את המתחם כולו.

<מאהר מסעוד: זו תכנית שתוכננה על ידי הוועדה המקומית, על ידי עיריית שפרעם, אנחנו לא תכננו את השכונה, הם הציעו את התכנית הזאת, אנחנו דנו בהצעה שלהם.

<מאהר מסעוד: כל הטענות לגבי דרכים ושצ"פים, זה התכנון שלהם.

<מאהר מסעוד: בשלבי התכנון יועץ התנועה מתאם את התכנית עם מע"צ, כי הם גובלים ומתחברים לדרך 781.

<מאהר מסעוד: אחת ההצעות שהגיעו אליהם והתיאום שהיה איתם זה מעבר, כשלב סופי, להתחברות לשכונה.

<מאהר מסעוד: שלב ראשוני זה התחברות הבתים הקיימים בפניות ימינה ימינה, התחברות בטיחותית, לא יכולים לחצות את הכביש מתוך היישוב, מתוך העיר שפרעם לתוך השכונה והלאה.

<מאהר מסעוד: פניות ימינה וימינה, שיעשה סיבוב בצומת אבליים ויחזרו חזרה.

<מאהר מסעוד: ההתניה הזאת הייתה כל הזמן, לאורך כל הדרך של התכנית הזאת.

<מאהר מסעוד: זה לא תלוי בוועדה המחוזית.

<מאהר מסעוד: אני רק רוצה להזכיר תאריכים, וכאן החבר שלי, מהנא אבו שאח, הוא עד לכל התהליך.

<מאהר מסעוד: אני אישית דחפתי בכוח את התכנית הזאת, לא קיבלתי כמעט שיתוף פעולה מלא, ביחד עם הוועדה המקומית, ביחד עם המתכנן, ביחד עם התושבים.

חמד עמאר: ממי לא קיבלת שיתוף פעולה מלא?

<מאהר מסעוד: מול העירייה, מול הוועדה המקומית.

<מאהר מסעוד: אני אזכיר תאריכים וחברי מהנא אבו שאח יכול להעיד על זה, שאנחנו ממש דחפנו את הנושא הזה.

<מאהר מסעוד: חבל שכל הטענות נגד הוועדה המחוזית, אבל יש לי פה את כל המסמכים וכל התכתובת.

<מאהר מסעוד: התכנית עברה אצלנו תנאי סף ב-28 בינואר 2014, התכנית החדשה הזאת.

<מאהר מסעוד: ב-10.2 באותה שנה, אחרי שבועיים, התכנית נדונה בוועדה המחוזית, החלטנו להפקיד אותה באותם תנאים של התכנית הקודמת.

<מאהר מסעוד: זה לא לעכב את ההליכים.

<מאהר מסעוד: ארבעה חודשים עברו, יש לנו לפי החוק 180 יום לעמוד בכל התנאים.

<מאהר מסעוד: עברו ארבעה חודשים, לא קיבלנו שום תכנית, התקבל עותק ראשון רק ב-2.6, אחרי ארבעה חודשים, לבדוק את התכנית מבחינה טכנית.

אכרם חסון: ממי היית צריך לקבל?

אכרם חסון: מהעירייה?

חמד עמאר: הוא צריך לקבל מהעירייה וועדה מקומית, שהוא אומר שלא שיתפו פעולה איתו.

<קריאה: מהמתכנן, שהיה צריך להעביר את ה - - -

<מאהר מסעוד: אני אסביר, אחר כך תגיבו.

<מאהר מסעוד: פשוט אני מציג את כל העובדות שהיו וכל ההליך שהיה לנו בתכנית הזאת.

<מאהר מסעוד: התקבל אצלנו עותק ב-2.6.2014, שבועיים לאחר מכן ב-18.6 ישבתי על התכנית, גם קיימנו ישיבה, ההערות של לשכת התכנון נשלחו.

<מאהר מסעוד: ב-11.8, אחרי חצי שנה, החוק מחייב אותנו להאריך להם את המועד או לא להאריך את המועד למילוי תנאים להפקדה, אחרי 180 יום.

<מאהר מסעוד: אנחנו הארכנו להם את המועד עד סוף השנה, עד 31 בדצמבר 2014.

<מאהר מסעוד: כמובן החלטת הוועדה דיברה על תנאים טכניים, על ועדה מקצועית לביוב, פתרון לביוב כולל לשכונה, על קבלת הקלות מהמועצה הארצית, מתמ"א 3, לקווי בניין והתחברות לכביש 781.

<מאהר מסעוד: התכנית נשלחה למינהל התכנון.

<מאהר מסעוד: תיכף נגיע לתאריך שזה נדון במינהל התכנון.

<מאהר מסעוד: בתאריך 2.9.2014 המועצה הארצית אישרה את ההקלות מתמ"א 3, הקלות לקווי בניין דרך 781.

<מאהר מסעוד: אני אצטט מההחלטה של - - -

חמד עמאר: אתם פניתם ל - - -

<מאהר מסעוד: אנחנו שולחים להם.

<מאהר מסעוד: ברגע שיש לנו תכנית בשלה, לשלוח להם לתת הקלות.

חמד עמאר: והם נתנו הקלות בספטמבר 2014.

<מאהר מסעוד: אני אצטט את ההחלטה של מינהל התכנון שדיברה על המעבר התת קרקעי כשלב סופי, 'נציגת חברת נתיבי ישראל ציינה כי בסמוך לחיבור המבוקש לדרך מספר 781 מתוכנן מחלף אעבלין ולכן החיבור יהיה קרוב מדי למחלף'.

<מאהר מסעוד: זו הסיבה שעשו מחלף תת קרקעי.

<מאהר מסעוד: והיא ביקשה 'להוסיף להוראות התכנית כי תנאי למתן היתרי בנייה לשכונה יהיה ביצוע מעבר תת קרקעי וכן ביקשה להטמיע בהוראות התכנית את החלטת הוועדה המחוזית'.

<מאהר מסעוד: יש לנו מחלף אעבלין, אבליים, מחלף ענקי, כביש 6 עובר משם, תשתיות של הרכבת עוברות שם, להוסיף שם כיכר, או - מנדי הוא מתכנן תנועה ואנחנו מכירים את העבודה שלו - בצמוד למחלף זה קרוב למדי, קשה לתכנן אותו.

<מאהר מסעוד: התכנית לא הציעה חיבור חילופי יותר מזרחה וזה מה שקיבלו חברת נתיבי ישראל בתכנית הזאת.

<מאהר מסעוד: אני אמשיך, ב-9.9.2014 הוועדה מקצועית לביוב דנה בתכנית.

<מאהר מסעוד: היא השהתה את קבלת החלטתה, התכנית לא הייתה בשלה להיכנס לוועדה המקצועית לביוב, המתכננים או היועצים של המתכננים לא הביאו את החומר הראוי לדיון בוועדה המקצועית לביוב.

<מאהר מסעוד: ב-27.10.2014 אנחנו שלחנו מכתב תזכורת לוועדה המקומית להשלמת תנאי הוועדה המחוזית.

<מאהר מסעוד: ב-26 בנובמבר 2014 התקיימה פגישת עבודה בלשכת התכנון.

<מאהר מסעוד: שים לב, אדוני, לתאריכים הרחוקים בקידום התכנית.

<מאהר מסעוד: פגישת עבודה, אנחנו השתתפנו עם מהנא אבו שאח, נכח איימן איאד בישיבה הזאת על מנת לדחוף את התכנית הזאת כמה שיותר קדימה.

<מאהר מסעוד: ב-7 בדצמבר התקבל מכתב, יושב ראש הוועדה המקומית, אמין ענבתאוי, המבקש הארכה נוספת לתכנית.

<מאהר מסעוד: אנחנו נענינו לבקשה שלו, הוא טען בבקשה שהתחלף השלטון בשפרעם בעקבות הבחירות האחרונות שהיו והוא לא מודע לתכנית ומבקש הארכה נוספת והזדמנות כדי להסדיר את הנושא הזה.

<מאהר מסעוד: רק ב-30 בדצמבר הוועדה המקצועית לביוב, לאחר שהיא קיבלה את כל המסמכים מהיועצים היא דנה בתכנית ואישרה אותה.

<מאהר מסעוד: כמובן היא התנתה את הביצוע - - -

באסל גטאס: בדצמבר 2014?

חמד עמאר: 14'.

<מאהר מסעוד: היא התנתה את כל הבקשות שלה לשלב ההיתר.

<מאהר מסעוד: שלב ההיתר אומר, ברגע שאתה רוצה להוציא היתר, שיהיה לך הסדרת נושא הביוב, פתרון קצה וכל הנושא הזה.

<מאהר מסעוד: לא עיכב את התכנית, לאשר אותה.

<מאהר מסעוד: רק ב-3.2, אחרי חודשיים, אנחנו קיבלנו עותק מהתכנית לבדיקה, עשינו מרתון שמה, ב-3.2 קיבלנו עותק, שים לב, ב-5.2, אחרי יומיים, אני שלחתי הערות להשלמת תנאי סף וב-10.3 אנחנו מילאנו את כל התנאים והתכנית הופקדה, נשלחו פרסום להפקדה, יזמי התכנית, עיריית שפרעם והוועדה המקומית פרסמו את ההפקדה ב-17.4, אחרי חודש וקצת, עד ה-17.6, יש לנו חודשיים, 60 יום, למי שרוצה להתנגד לתכנית, עמדה הזדמנות נוספת למגישי התכנית, הוועדה המקומית ועיריית שפרעם להגיש התנגדות עצמית לתכנית בנושא הזה של המעבר התת קרקעי.

חמד עמאר: לא הגישו?

<מאהר מסעוד: לא הגישו.

<מאהר מסעוד: הגישו רק שתי משפחות.

<מאהר מסעוד: בשכונת אבו שאח, אם אני לא טועה, קיימת משפחת אבו שאח ומשפחת נאקד ועוד משפחה שמפולגים.

<מאהר מסעוד: הם הגישו התנגדות לתכנית, התכנית הוגשה כתכנית ללא איחוד וחלוקה, זאת אומרת שהשלב של האיחוד והחלוקה והחלוקה למגרשים והמקום המדויק של הכבישים יהיה בשלב הוועדה המקומית, בתחום סמכות מקומית, יכולים לקבוע את הגבולות המדויקים.

<מאהר מסעוד: הוועדה המחוזית קיימה דיון בהתנגדויות ב-25 בנובמבר 2015, אנחנו שמענו את ההתנגדויות, שמענו את טענות המתנגדים, בצדק היועץ המשפטי של הוועדה המחוזית ניסח את הסעיפים המתייחסים לאיחוד וחלוקה בתוך התכנית לפי החלטה, אני יכול לצטט לך את זה, אדוני, והיא החליטה לאשר את התכנית.

<מאהר מסעוד: מ-25 בנובמבר עד היום, קרוב לשמונה חודשים אם לא יותר, אנחנו ממתינים לשיחת טלפון או לסט מתוקן מהתכנית על מנת להשלים את תהליך האישור.

<מאהר מסעוד: עד היום לא התקבלה אצלנו בוועדה המחוזית תכנית.

חמד עמאר: מי אמור לשלוח לכם?

חמד עמאר: הוועדה המקומית והעירייה?

<מאהר מסעוד: כן.

חמד עמאר: נאמרו כאן טענות מאוד קשות, שהכול תלוי עכשיו בוועדה המקומית, הוועדה המקומית, עד שהיא זזה צריך לדחוף אותה עם בולדוזר.

חמד עמאר: מינהל התכנון עושה את העבודה שלו, תוך שבועיים יש לו כבר דיון, אבל הוועדה המקומית מחכה ויש לה זמן.

חמד עמאר: אנחנו מדברים מ-25 בנובמבר 2015, מעל שמונה חודשים אנחנו מחכים, מה קורה כאן?

<מאהר מסעוד: אני יכול להגיד בדיוק מה החלטת הוועדה, המהות של החלטת הוועדה זה עניין של שעתיים - - -

חמד עמאר: אני יכול להשאיר את זה אצלי או לצלם?

<מאהר מסעוד: זה לך.

<מאהר מסעוד: זה עניין של שעתיים לעבוד על המחשב, המתכנן יכול לתקן את התכנית תוך שעתיים ולשלוח לנו חומר.

<מאהר מסעוד: מה הסיבות שהוועדה המקומית ועיריית שפרעם, שהם מגישי התכנית, עד עכשיו לא הגישו?

<מאהר מסעוד: הם כמובן מוזמנים לטעון את הטענות שלהם נגד מה שאמרתי ומה הסיבה שעד עכשיו לא הגישו את התכנית.

באסל גטאס: מה הדרישה בדיוק שצריכה רק שעתיים?

באסל גטאס: אתה יכול לחזור עליה?

באסל גטאס: לא שמתי לב.

<מאהר מסעוד: ההחלטה הייתה ככה, אנחנו קיבלנו חלקית את ההתנגדויות, שמדברים על איחוד וחלוקה, ועל כל צריך לתקן את התכנית כדלהלן, לסמן את המתחם הצפוני, מעבר ל-781, כמתחם איחוד וחלוקה, זה פסים או תיחום, אתה מסמן בשרטוט בתכנית, ובתוך התקנון הורדת תכנית אתה משנה את הסעיפים.

<מאהר מסעוד: שינוי הסעיפים - - -

חמד עמאר: זה עניין טכני, מה שאתה אומר.

<מאהר מסעוד: עניין טכני פרופר, של שעתיים.

חמד עמאר: ואז מה אנחנו מתקדמים?

<מאהר מסעוד: יכולים לאשר את התכנית.

חמד עמאר: אז כל אישור התכנית של משפחת אבו שאח עכשיו עומדת אצל הוועדה המקומית ועיריית שפרעם, שהם צריכים אחד לדחוף את השני ואני לא יודע למה אנחנו עומדים כאן ומקיימים את הדיון הזה.

חמד עמאר: לא היינו צריכים לקיים את הדיון הזה אם זה תלוי בעיריית שפרעם.

<קריאה: אבל לא היו היתרי בנייה.

חמד עמאר: אנחנו נתקדם עם היתרי בנייה, בוא קודם כל נאשר את התכנית.

חמד עמאר: אם אנחנו לא מצליחים לאשר את התכנית על דבר טכני, של עבודה של שעתיים, בשמונה חודשים עד היום הוועדה לא עשתה כלום וגם עיריית שפרעם לא עשתה כלום.

<קריאה: ברשותך, אדוני היושב ראש.

חמד עמאר: לא, אני רוצה לשמוע קודם כל את הוועדה המקומית.

חמד עמאר: נאמרו טענות מאוד קשות.

<איימן אסעד: התכנית, היא מתנהלת על ידי מתכנן שהוא מנהל אותה והיה חייב להכין את כל השינויים והתיקונים שהוא יכין ויעביר אותם.

חמד עמאר: המתכנן עובד אצל עיריית שפרעם, המתכנן לא עצמאי.

<איימן אסעד: נכון.

<איימן אסעד: במקביל לזה היו ישיבות בעיריית שפרעם על העניין של סכסוכים שנמצאים בעניין התכנית, שחיפשו דרכים למצוא את הפתרונות לפני האישור.

חמד עמאר: הוא לא ביקש ממך פתרונות, הוא ביקש ממך תיקון טכני עכשיו בשביל לאשר את התכנית.

חמד עמאר: הוא לא מבקש ממך לעשות את החלוקה, את האיחוד והחלוקה ואחרי זה להעביר את האיחוד והחלוקה לאישור.

חמד עמאר: אני רוצה את האישור של התכנית.

חמד עמאר: האישור של התכנית, עבודה של שעתיים, וזה תקוע שמונה חודשים.

<איימן אסעד: נעבוד על זה.

<איימן אסעד: העניין הזה ייפתר, לפי דעתי, תוך כמה ימים.

חמד עמאר: למה כמה ימים?

חמד עמאר: למה לא כמה שעות?

חמד עמאר: למה לא ללכת עכשיו לשפרעם ולשבת על זה ולתקן את זה תוך שעתיים ולשלוח את זה למינהל התכנון?

<איימן אסעד: לא הוועדה מתקנת את זה.

<איימן אסעד: לא אנחנו בוועדה מתקנים את זה, יש מתכנן שעושה את העבודה.

חמד עמאר: המתכנן, אמרתי לך, אני חוזר שוב, המתכנן מקבל את השכר שלו מעיריית שפרעם, הוא צריך לעבוד, ואם שמונה חודשים הוא לא מקיים את העבודה שהוא צריך לעשות אותה בשעתיים, וזה מה שאני מקבל ממינהל התכנון, ואני מקבל את התשובה שלו, כי לפי העבודה שלו תוך יומיים היה לו דיון אחרי שאתה מגיש, ותוך שבועיים היה לו דיון, מינהל התכנון אף פעם לא עיכב את זה.

אוסאמה סעדי: איפה זה עומד בשפרעם?

אוסאמה סעדי: איפה זה עומד בעירייה?

אוסאמה סעדי: באיזה שלב?

חמד עמאר: אנחנו נשמע עכשיו את נציגי העירייה.

חמד עמאר: רק אני רוצה לשמוע את הנציג של הוועדה המקומית.

<איימן אסעד: לא היו לי טענות נגד הוועדה המחוזית שהיא עיכבה את העניין הזה.

חמד עמאר: אתם מבינים?

חמד עמאר: אנשים משלמים מיליוני שקלים ואלפי שקלים על עבודה של שעתיים של אותו מהנדס שמקבל את השכר שלו מעיריית שפרעם.

אוסאמה סעדי: אבל גם שמענו מהנציג של המינהל שמשפחת אבו שאח ומשפחת נאקד הגישו התנגדויות?

<מאהר מסעוד: כן.

אוסאמה סעדי: מה ההתנגדויות?

אוסאמה סעדי: למה?

חמד עמאר: אין קשר להתנגדויות.

חמד עמאר: מה שהוא אומר, לאשר את התכנית הוא צריך תיקון טכני של שעתיים.

חמד עמאר: הוא לא אמר לתת אישורי בנייה.

חמד עמאר: באישורי בנייה, אם לא אישרנו את התכנית אנחנו לא יכולים להתקדם לאישורי בנייה.

חמד עמאר: אנחנו קודם כל רוצים לאשר את התכנית וברגע שתאושר התכנית, את החסמים שיש לנו, אנחנו נגיע אליהם ונפתור אותם, גם עם מע"צ וגם עם האיחוד וחלוקה.

חמד עמאר: נציג עיריית שפרעם, אני רוצה לשמוע.

חמד עמאר: מי ידבר מנציגי עיריית שפרעם?

חמד עמאר: בבקשה.

<פארג' חניפס: אדוני היושב ראש, זה לא עניין של שעתיים תיקון טכני.

<פארג' חניפס: הנושא הוא לא תיקון של שעתיים, ידידי מאהר, זה לא עניין טכני, זה עניין מהותי.

<פארג' חניפס: חברים, בואו נקרא לילד בשמו, התכנית קבעה שם שטחי שצ"פ ושטחים ציבוריים באדמות של משפחת נאקד.

חמד עמאר: אבל הוא אומר משהו ברור, הוא אומר שהוא מעביר לך את זה לוועדה המקומית, את האיחוד והחלוקה.

חמד עמאר: נכון, או שאני טועה?

<מאהר מסעוד: אנחנו קיבלנו את ההתנגדות ו - - -

חמד עמאר: והוא זרק את הכדור אליכם, הכדור לא אצלו בוועדה מחוזית.

<קריאה: אתה מסיט את הדיון לשצ"פים.

<קריאה: זו לא הבעיה.

<פארג' חניפס: זו הבעיה.

<קריאה: לא, זו לא הבעיה.

<פארג' חניפס: בשביל זה העניין תקוע.

<קריאה: אני מאוד מצטער - - -

חמד עמאר: בסדר, אנחנו לא נתווכח, כל אחד יגיד את דבריו.

<פארג' חניפס: קיימנו שתי ישיבות, הרי הוועדה המחוזית גם ביקשה שאולי בהסכמה המשפחות שם יקבעו את החלוקה של שטחי הציבור.

<פארג' חניפס: ישבנו פעמיים עם המתכננים והמהנדסים, אצלנו בעיריית שפרעם, וגם עם משפחת אבו שאח ומשפחת נאקד, כל מי שנוגע לדבר הזה, לא הגענו להסכמה.

<פארג' חניפס: בואו לא נגלגל את האשמות על אחרים, לא הגענו להסכמה.

<פארג' חניפס: מה שנשאר כנראה זה באמת ללכת לנושא של טבלת איחוד וחלוקה, טבלת איזון, וזה יציל את כל העניין.

חמד עמאר: אישור התכנית לא קשור בזה.

<פארג' חניפס: קשור.

חמד עמאר: הוא אומר לא קשור.

חמד עמאר: מינהל התכנון, אני רוצה לשמוע, אני רוצה שמינהל התכנון יחדד את זה, האם הנושא של איחוד וחלוקה עכשיו קשור בקידום התכנית שלך לאישור?

<מאהר מסעוד: לא.

<מאהר מסעוד: האיחוד והחלוקה, זה נעשה שלב לפני היתרי בנייה בפועל, זו תכנית בסמכות ועדה מקומית שיכולה גם לשנות תוואי דרכים, גם יכולה לשנות מיקומים של שצ"פים, גם יכולה לשנות מיקומים של מבני ציבור.

<מאהר מסעוד: את השלב הזה צריך לעשות בוועדה מקומית בשלב יותר מאוחר.

<מאהר מסעוד: עוד נקודה, אדוני יושב ראש, לגבי חיבור תת קרקעי.

<מאהר מסעוד: היום אושרה תכנית בוועדה המחוזית בתנאים ובתיאום עם יזמי התכנית הוועדה המקומית ועיריית שפרעם, זה פתרון הביניים לחיבור ימינה ימינה ופתרונות נוספים למעבר תת קרקעי.

חמד עמאר: אז בעצם יכולים לקבל אישורים אחרי זה, אחרי שיעשו איחוד וחלוקה ופנייה ימינה ימינה גם יכולים לקבל היתרים.

<מאהר מסעוד: למבנים הקיימים.

<מאהר מסעוד: בהחלטת הוועדה - - - כמובן עומדת לזכות הוועדה המקומית ועיריית שפרעם להגיש תכנית מתוקנת לחיבורים נוספים או לשנות את התוואי הזה, ככל שירצו.

<מאהר מסעוד: אם ימצאו פתרון אחר שמחבר את השכונה הזאת לתוך העיר שפרעם, כי זה חייב להיות מקשה אחת, חיבור אחד, מזרחית יותר, מעבר תת קרקעי, עילי יותר, במקום אחר, הם יכולים להגיש תכנית מתוקנת.

<מאהר מסעוד: אני לא רואה סיבה לקשור אחד בשני.

<איימן אסעד: שינוי של מעבר זה לא סמכות מקומית, זה מגיע לסמכות מחוזית.

<איימן אסעד: חוזרים אחורה - - -

<מאהר מסעוד: תגיש תכנית בסמכות ועדה - - -

חמד עמאר: הוא אומר לך, תגיש תכנית חדשה, תכנית לחיבור הזה.

<איימן אסעד: תכנית חדשה - - - התכנית הזו ומתחילים מאפס והתחלנו מחדש.

<איימן אסעד: מה עשינו?

<איימן אסעד: למה עשית תכנית, למה אישרת אותה?

חמד עמאר: יש לי כאן ממשרד האנרגיה, תשתיות ומים?

חמד עמאר: בבקשה

<איגור סטפנסקי: כן.

חמד עמאר: אנחנו דיברנו על פתרון קצה וביוב, ממה שהבנתי אתם עכשיו לא מעכבים את הנושא.

<איגור סטפנסקי: אני יכול לדבר רק לגבי החשמל, בגלל שאני מרשות החשמל, אני נציג של רשות החשמל במשרד התשתיות, אבל בענייני חשמל.

<איגור סטפנסקי: לגבי ביוב אין לי מה להוסיף, אין לי מידע.

חמד עמאר: אז על החשמל, בבקשה.

חמד עמאר: יש לנו חסמים שם בנושא חשמל?

<איגור סטפנסקי: אני לא שמעתי.

<איגור סטפנסקי: אם אני אשמע, אז אני רוצה לשמוע אותם.

<איגור סטפנסקי: עד עכשיו לא שמעתי על חסמים, יכול להיות רק חסם אחד, אם יש בתים שלא קיבלו את טופס 4, אז - - -

חמד עמאר: זה חסם אחר לגמרי.

<איגור סטפנסקי: אתה מכיר את החסמים האלה גם ב - - -

חמד עמאר: כן, זה חסם אחר.

חמד עמאר: סגן ראש העיר, מהנא אבו שאח, בבקשה.

<מהנא אבו שאח: לגבי הנושא של פתרון קצה וכל זה, יש לנו אישור של משרד התחבורה, כל האישורים קיימים, תקפים, אין לנו שום בעיה עם זה.

<מהנא אבו שאח: החסם היחידי זה הנושא של איחוד וחלוקה שדיבר עליו מאהר.

חמד עמאר: אבל זה לאישור התכנית, גם לך אני אומר, זה לא חסם.

חמד עמאר: הוא אמר מה שצריך לעשות, ללכת למהנדס שאתם משלמים לו כסף כעיריית שפרעם ולהגיד לו 'תוך שעתיים תתקן את זה, תגיש את זה לוועדה מחוזית', והנציג של מינהל התכנון אומר לך 'אני אאשר לך את התכנית'.

חמד עמאר: אחרי זה, כשנרצה להוציא את הרישיונות זה עובר לוועדה המקומית, שהוועדה המקומית תרוץ עם הנושא הזה ותעשה את האיחוד והחלוקה.

אכרם חסון: חמד, יש לי הצעה טובה, גם לפתור את הבעיה.

אכרם חסון: שהבחור הזה, מאהר מסעוד, בבקשה, למה לעבוד בשלט רחוק והדברים נופלים בין הכיסאות?

אכרם חסון: תזמין את מהנדס העיר של שפרעם, תזמין את מהנדס הוועדה המקומית, תזמין את נציגי הציבור שם, תעשה דיון מהיר בבקשה ותקדמו את זה, תפתרו את הבעיה.

<מאהר מסעוד: דרך אגב, אני אצלם בוועדה המקומית ממלא מקום או חבר נציג מינהל התכנון, או שר הפנים לשעבר, לפי החוק החדש, אני אצלם זמין כל הזמן.

אכרם חסון: אז תזמין דיון, אתה תזמין, אתה תיזום.

<מאהר מסעוד: הם אצלי כל הזמן.

<מאהר מסעוד: איימן אצלי כל הזמן.

חמד עמאר: הנושא לא דיון, הנושא - - -

אכרם חסון: אבל יש חוליה חלשה כאן.

חמד עמאר: חבר הכנסת אכרם, הנושא לא דיון, הנושא ששמונה חודשים ועדה מחוזית אמרה להם 'אני רוצה את שני התיקונים האלה', זה עניין טכני של שעתיים, אתם כוועדה מקומית, כעיריית שפרעם, אתם צריכים ללכת למהנדס, לתקן את זה טכנית ולהגיש את זה.

אכרם חסון: נכון, אבל אם לא משתפים פעולה נעזוב את המצב ככה?

חמד עמאר: אנחנו לא נוכל לעזוב, בשביל זה אנחנו מקיימים את הדיון כאן, בשביל זה אני כוועדה, בסיכום, אני אגיד שאנחנו ממשיכים בזה ואני גם אגיע לשכונה וגם אזמין את כל הגורמים לשכונה, אני לא אעזוב את הנושא הזה עד שאחרון הבתים שם יקבל את רישיון הבנייה.

אוסאמה סעדי: אדוני היושב ראש, אני חושב ששמים את הסוס לפני העגלה.

אוסאמה סעדי: שמעתי את המשנה לראש העירייה שכבר מדברים על האיזון ועל שטחים ציבוריים ובכל הכפרים ובכל היישובים יש לנו אותה בעיה.

אוסאמה סעדי: ברגע שיש איחוד וחלוקה, איזה אחוז, 30%, 40%, תמיד יש התנגדויות ובסוף מגיעים לפתרון, 30%, 33%, בעראבה רצו 40% התושבים הגישו התנגדויות ובסוף סיכמנו וסגרנו על 33%.

אוסאמה סעדי: אבל זה, קודם כל כמו שאמרת, כמו שאמרו יתר החברים, צריך להתחיל לאשר את התכנית במינהל התכנון במחוזית, אחרי זה באים לוועדה המקומית, נשב 24, כל היום וכל הלילה עד שייצא עשן לבן ונסכים על השטחים הציבוריים.

אוסאמה סעדי: אבל קודם ללכת בהדרגה, לאשר את זה במחוזית ואחרי זה לבוא לוועדה המקומית ואז נשב על עיריית שפרעם עד שייצא עשן לבן.

חמד עמאר: מישהו רוצה להוסיף משהו?

חמד עמאר: משפט?

חמד עמאר: ואני רוצה לסכם את הדיון.

<עלי אבו שאח: הערה לגבי מה שנאמר פה, לגבי השטח הציבורי.

חמד עמאר: בוא לא ניכנס לנושא של שטח ציבורי, אני רוצה קודם כל לאשר את התכנית.

<עלי אבו שאח: שנייה, לגבי השטח הזה, יש לנו שטח של המינהל, שני מטרים ממני, אפשר להפוך את זה לשטח ציבורי.

חמד עמאר: הייתה הצעה כזאת?

חמד עמאר: או שזה עכשיו רק?

<עלי אבו שאח: אני אומר לכם כרגע, לא הייתה שום הצעה.

חמד עמאר: יש שטח של המינהל?

<עלי אבו שאח: שטח של המינהל, סמוך אליי, שני מטרים ממני, שאפשר להפוך אותו לשטח ירוק.

חמד עמאר: תודה רבה.

חמד עמאר: אני מסכם את הדיון.

חמד עמאר: אני חושב שהדיון הזה היה מאוד מאוד חשוב, כי ידענו בדיוק איפה החסם לאישור התכנית ואני אגיד לכם, אני אגיד דברים קשים מאוד נגד עיריית שפרעם ונגד הוועדה המקומית, ששניהם לא ביצעו את העבודה שלהם.

חמד עמאר: ברגע שוועדה מחוזית אומרת להם לתקן את הנושא והנציג של הוועדה המחוזית אומר שזה תיקון של שעתיים, זו עבודה טכנית, וכל התכנית תקועה בגלל עבודה של מהנדס, של שעתיים, זה אומר דרשני, וזה מחכה שמונה חודשים.

חמד עמאר: לכן אני פונה כאן לנציגי עיריית שפרעם ויש לי שלושה נציגים של עיריית שפרעם, תיקחו את זה לידיים, תזמנו עוד היום את המהנדס, תשבו איתו, תבדקו את הנושאים שצריך לתקן בשעתיים ותתקנו את זה ותגישו את זה לוועדה המחוזית.

חמד עמאר: וגם לוועדה המקומית, שתעשה את העבודה הזאת.

חמד עמאר: אני לא רוצה לקיים עוד דיון בגלל אישור התכנית, אני רוצה לקיים את הדיון בהסרת החסמים על הדברים האחרים.

חמד עמאר: שתיים, אני פונה למינהל מקרקעי ישראל, אם יש לי שטח קרוב לשכונה והוא יכול לשמש כשטח ציבורי, שגם מינהל מקרקעי ישראל ייכנס לתמונה.

חמד עמאר: אני פונה לוועדה המקומית ולעיריית שפרעם לבדוק את הנושא וגם לוועדה המחוזית, לבדוק את הנושא, שיהיה שיתוף של מינהל מקרקעי ישראל בשטח ציבורי.

חמד עמאר: אני חושב שזכותה של העירייה גם להפקיע ממינהל מקרקעי ישראל את השטח הציבורי, אם הוא קיים.

חמד עמאר: אני אקיים דיון במע"צ ואני אזמן את מע"צ לדיון והמשך מציאת פתרון לבתים הנוספים מעבר ל-22 בפנייה ימינה ימינה.

חמד עמאר: אני בעצמי זוכר שהגעתי עם סמנכ"ל מע"צ וקיימנו ישיבה בשכונת אבו שאח והגענו להסכמים עם מע"צ ואני לא יודע למה לא התקיימו אותם הסכמים.

חמד עמאר: מע"צ הסכים איתנו לקדם את כל התכנית בלי מעבר תת קרקעי ולא התנה את האישור במעבר תת קרקעי.

חמד עמאר: אני אקיים דיון המשך בנושא וגם אבקר במקום.

חמד עמאר: אני רוצה להודות לכולם, לכל אלה שהגיעו, גם מעיריית שפרעם, גם הוועדה המקומית, גם מינהל התכנון, שבאמת עזרת לנו מאוד בדיון היום, גם למשפחת אבו שאח שהגיעו, גם לחברי הכנסת שהשתתפו איתנו בדיון.

חמד עמאר: אנחנו נמשיך, בדיון הבא אנחנו נקיים דיון על עוספייה וגם נמשיך בדיון בקשר לאבו שאח בעתיד.

חמד עמאר: תודה רבה.